Nissan 300ZX

 
Nissan 300ZX on sportauto, mida Nissan tootis aastail 1983-2000 kahes põlvkonnas (Z31 1983-1989, Z32 1989-2000). Nagu teised Z-autod, kandis 300ZX koduturul Jaapanis nime Fairlady Z.
Kõik 300ZX toodeti Jaapanis Kanagawa prefektuuris Hiratsuka linnas.
300ZX esimest põlvkonda (tehasetähis Z31) esitleti Jaapanis 16. septembril 1983. Erinevalt eelkäija 280ZXst (S130) oli 300ZX parema aerodünaamikaga (õhutakistustegur Cd=0.30). Seniste Z-autode kasutatud reaskuueste mootorite asemele tuli Nissani uus VG-seeria mootor, mis oli Jaapani esimene masstoodetud V6-mootor. Valdav enamus autosid toodeti 2960 cm3 mootoriga (VG30), Jaapani turul olid saadaval ka 1998 cm3 mootor VG20ET, mudelitel 200Z/ZS/ZG, 1985–1988 toodeti ka 8283 autot RB20DET sama kubatuuriga reaskuuesega, mudelinime 200ZR all. Z31 oli saadaval nii kaheistmelise kupee kui ka 2+2-na.
Algselt olid Jaapanis saadaval ainult turboga mudelid: tavaline Fairlady Z kasutas kaheliitrist VG20ET mootorit (170 hj), tippmudel Fairlady Z 300ZX kolmeliitrist VG30ET (230 hj). 1987. aastal lisandus valikusse vabalthingav kolmeliitrine 300ZR (VG30DE, 190 hj) kahe ülanukkvõlliga (DOHC), ka 300ZX võimsus langes 195 hj-le, kui Nissan läks brutohobujõududelt üle netohobujõududele.
USA turul oli 300ZX mudeliaastatel 1984-1989, saadaval olid nii kaheistmeline kupee kui ka 2+2. Algselt olid saadaval vabalthingava (mootor VG30E, 160 hj) ja turboga auto (VG30ET 200 hj), turboga sai ainult kaheistmelist mudelit. Turboga autod kasutasid Garrett T3 laadijat 7.8:1 surveastmega. 1988. mudeliaastast said turboautod uue madala inertsiga T25 laadija ja surveaste kasvas 8.3:1le, mis suurendas võimsust 205 hj-le. Ka vabalthingava auto võimsus suurenes veidi 165 hj-le.
Euroopas müüdi ainult 2+2, võimsus oli vabalthingaval autol 170 ja turboga 228 hj (katalüsaatoriga 203).
Kokku toodeti 1983–1989 ligi 330 000 Z31, tehes sellest Nissani suurima läbimüügiga Z-auto.
Veebruaris 1989 läks Jaapanis tootmisse 300ZX teine põlvkond (Z32). See oli üks esimesi autosid, mis disainiti CAD-i abiga, superarvutil Cray-2. Z32 kasutas edasi eelmise põlvkonna VG30 mootorit (2960 cm3 V6), mis oli nüüd kahe ülanukkvõlli (DOHC) ja Nissani uue muutuva gaasijaotusfaasi NVCS-iga. See oli saadaval kas vabalthingavana (VG30DE, 225 hj) või topeltturboga, mis kasutas kaht Garretti laadijat ja kaht vahejahutit (VG30DETT). Auto väljalase langes aga kokku Jaapani Autotootjate Liidu (JAMA) kokkuleppega, millega Jaapani turu autodel oli lubatud suurim mootori võimsus 280 hj. Euroopas oli turboautode võimsus manuaalkäigukastiga 283 hj ja automaatkäigukastiga 268 hj; USA-s 300 hj.
Z32 oli taas saadaval kas kaheistmelisena või 2+2na, alates 1992. aastast ka kaheistmelise kabrioletina. USA turul oli turboga saadaval ainult kaheistmeline kupee, 2+2 ja kabriolett olid saadaval vaid vabalthingavana. Euroopas müüdi ainsa mudelina turboga 2+2.
1990. mudeliaastal müüs Nissan USA miljonenda Z-auto, mis oli alguse saanud 20 aastat tagasi mudelist 240Z, tehes 300ZXst nii toonase suurima läbimüügiga sportauto. Kahjuks sai aga 300ZXle osaks sama saatus nagu teistelegi toonastele Jaapani sportautodele - 1990. aastate keskel said suurimaks müügiartikliks hoopis linnamaasturid (SUV) ja kasvava jeeni-dollari vahetuskursi tõttu jäi 1996. mudeliaasta 300ZXle USA turul viimaseks. Ka hind oli tunduvalt kasvanud: 1990. aastal maksis 300ZX baasmudel 27 300, turboga 33 000 USA dollarit, 1996. mudeliaastaks oli aga hind tõusnud 37 450 (turboga 43 980) dollarile. Ka Austraalias lõpetati 300ZX müük pärast 1995. ja Euroopas pärast 1996. aastat; edasi müüdi 300ZX veel ainult Jaapani turul kuni augustini 2000. Kokku toodeti Z32 164 170 autot.
USA-s oli Z32 300ZX igal mudeliaastal ajakirja Car &amp; Driver 10 parima auto (Ten Best) hulgas, 1990. aastal nimetas ka ajakiri Motor Trend selle parimaks importautoks.
2003. aastal sai 300ZX järglasmudeli – 350Z (Z33).